รัฐบาลไทย-ข่าวทำเนียบรัฐบาล-กรมทางหลวง เชิญชวนเอกชนผู้สนใจร่วมลงทุนที่พักริมทางบนมอเตอร์เวย์สาย 7 เพื่ออำนวยความสะดวกผู้ใช้ทางและยกระดับการให้บริการของระบบทางหลวงพิเศษระหว่างเมืองสู่มาตรฐานสากล
วันพฤหัสบดีที่ 17 สิงหาคม 2566
กรมทางหลวง เชิญชวนเอกชนผู้สนใจร่วมลงทุนที่พักริมทางบนมอเตอร์เวย์สาย 7 เพื่ออํานวยความสะดวกผู้ใช้ทางและยกระดับการให้บริการของระบบทางหลวงพิเศษระหว่างเมืองสู่มาตรฐานสากล
....
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า เมื่อวันที่ 16 สิงหาคม 2566 กรมทางหลวง (ทล.) ได้ออกประกาศเชิญชวนโครงการร่วมลงทุนสําหรับการให้เอกชนร่วมลงทุนในการพัฒนาและบริหารจัดการที่พักริมทาง (Rest Area) บนทางหลวงพิเศษระหว่างเมืองหมายเลข 7 สายกรุงเทพฯ - บ้านฉาง จํานวน 2 โครงการ ประกอบด้วย โครงการศูนย์บริการทางหลวงศรีราชา และโครงการสถานที่บริการทางหลวง บางละมุง เพื่ออํานวยความสะดวกผู้ใช้ทางและยกระดับการให้บริการระบบทางหลวงพิเศษระหว่างเมืองสู่มาตรฐานสากล โดยจะเป็นจุดแวะพักที่ผู้เดินทางสามารถพักผ่อนอิริยาบทจากการเดินทาง ทําธุระส่วนตัว ช่วยลดการเกิดอุบัติเหตุและความสูญเสียจากความเหนื่อยล้าหรือหลับในของผู้ขับขี่ ตลอดจนช่วยให้ผู้ใช้ทางประหยัดเวลาและลดค่าใช้จ่ายจากการเดินทางเข้า - ออกทางหลวงพิเศษระหว่างเมืองโดยไม่จําเป็นอีกด้วย
โครงการศูนย์บริการทางหลวงศรีราชา เป็นที่พักริมทางขนาดใหญ่ ตั้งอยู่บริเวณ กม. ที่ 93+500 ของทางหลวงพิเศษระหว่างเมืองหมายเลข 7 ช่วงชลบุรี - พัทยา ระหว่างทางแยกต่างระดับบางพระ (คีรี) และทางแยกต่างระดับหนองขาม อําเภอศรีราชา จังหวัดชลบุรี แบ่งพื้นที่เป็นฝั่งทิศทางมุ่งหน้าออกและเข้ากรุงเทพฯ ฝั่งละประมาณ 59 ไร่ ส่วนโครงการสถานที่บริการทางหลวงบางละมุง เป็นที่พักริมทางขนาดกลาง ตั้งอยู่บริเวณ กม. ที่ 137+100 ของทางหลวงพิเศษระหว่างเมืองหมายเลข 7 ช่วงพัทยา - มาบตาพุด อยู่ระหว่างทางแยกต่างระดับห้วยใหญ่และทางแยกต่างระดับเขาชีโอน อําเภอบางละมุง จังหวัดชลบุรี แบ่งพื้นที่เป็นฝั่งทิศทางมุ่งหน้าออกและเข้ากรุงเทพฯ ฝั่งละประมาณ 38 ไร่ โดยที่พักริมทางทั้ง 2 แห่ง จะมีสิ่งอํานวยความสะดวกภายในโครงการครบครัน ประกอบด้วย ที่จอดรถ พื้นที่พักผ่อน พื้นที่สีเขียว ห้องสุขา ที่จําหน่ายอาหารและเครื่องดื่ม ที่จําหน่ายสินค้าและบริการ สถานีบริการน้ํามันเชื้อเพลิง สถานีอัดประจุไฟฟ้าสําหรับรถยนต์พลังงานไฟฟ้า ศูนย์บริการข้อมูลจราจรและเส้นทางการเดินทาง และการบริการอื่น ๆ ที่เป็นประโยชน์ต่อผู้เดินทางสําหรับการดําเนินงานโครงการฯ เป็นการร่วมลงทุนระหว่างรัฐและเอกชน (Public Private Partnership: PPP) ในรูปแบบ PPP Net Cost ซึ่ง ทล. จะส่งมอบพื้นที่โครงการฯ ให้เอกชนเป็นผู้ลงทุนก่อสร้างที่พักริมทางและสิ่งอํานวยความสะดวกต่าง ๆ รวมถึงมีหน้าที่บริหารจัดการและดูแลบํารุงรักษาโครงการฯ ตลอดจนเป็นผู้มีสิทธิ์ในการบริหารจัดการเชิงพาณิชย์และเป็นเจ้าของกรรมสิทธิ์ในรายได้ของโครงการฯ โดยต้องชําระค่าตอบแทนให้ ทล. ตามเงื่อนไขที่กําหนด ภายในระยะเวลาดําเนินโครงการ 32 ปี แบ่งเป็นงาน 2 ระยะ ดังนี้
- ระยะที่ 1 การออกแบบและก่อสร้าง เอกชนมีหน้าที่จัดหาแหล่งเงินทุน ออกแบบและก่อสร้างองค์ประกอบและสิ่งปลูกสร้างต่าง ๆ รวมถึงจัดให้มีสิ่งอํานวยความสะดวกและบริการต่าง ๆ ให้เป็นไปตามเงื่อนไขและข้อกําหนดที่เกี่ยวข้อง ระยะเวลาไม่เกิน 2 ปี
- ระยะที่ 2 การดําเนินงานและบํารุงรักษา เอกชนมีหน้าที่ดูแลและบํารุงรักษา รวมถึงการบริหารจัดการโครงการฯ ให้เป็นไปตามเงื่อนไขและข้อกําหนดที่เกี่ยวข้อง ระยะเวลาไม่เกิน 30 ปี
ทั้งนี้ การดําเนินการคัดเลือกเอกชนร่วมลงทุนฯ เป็นไปตามขั้นตอนการคัดเลือกเอกชนที่กําหนดไว้ ในพระราชบัญญัติการร่วมลงทุนระหว่างรัฐและเอกชน พ.ศ. 2562 และระเบียบที่เกี่ยวข้อง โดย ทล. จะจําหน่ายเอกสารสําหรับการคัดเลือกเอกชน (Request for Proposal: RFP) ของทั้ง 2 โครงการพร้อมกัน ตั้งแต่วันที่ 23 สิงหาคม - 22 กันยายน 2566 ระหว่างเวลา 09.00 - 15.00 น. ผู้สนใจสามารถเข้าไปดูรายละเอียดเพิ่มเติมเกี่ยวกับโครงการฯ ข้อกําหนดคุณสมบัติต่าง ๆ และขั้นตอนการคัดเลือกเอกชน ได้จากประกาศเชิญชวนฯ (ฉบับทางการ) ที่เว็บไซต์ www.doh.go.th หรือ www.doh-motorway.com โดย ทล. กําหนดให้เอกชนยื่นข้อเสนอช่วงปลายเดือนพฤศจิกายน 2566 และคาดว่าจะดําเนินการคัดเลือกเอกชนแล้วเสร็จในต้นปี 2567 พร้อมลงนามสัญญาและเริ่มต้นก่อสร้างช่วงกลางปี 2567 เพื่อเปิดให้บริการสิ่งอํานวยความสะดวกและบริการบางส่วนในปี 2568 และเปิดให้บริการเต็มรูปแบบในปี 2569 ต่อไป